Document ID: 31997D0521

Id-Deċiżjoni tal-Kummissjoni
tad-9 ta’ Lulju, 1997
dwar regolament tekniku komuni għall-ħtiġiet ta’ konnessjoni għal tagħmir terminali li jgħaqqad għal konnessjoni ma’ linji mikrija diġitali strutturati ONP ta’ 2048 kbit/s
(Test b’rilevanza għaż-ŻEE)
(97/521/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/263/KEE tad-29 ta’ April, 1991 dwar l-approssimazzjoni tal-liġijiet ta’ l-Istati Membri rigward tagħmir terminali tat-telekomunikazzjoni, inkluż r-rikonoxximent reċiproku tal-konformità tagħhom [1], kif emendata bid-Direttiva 93/68/KEE [2], u partikolarment it-tieni inċiż ta’ l-Artikolu 6(2) ta’ dan,
Billi l-Kummissjoni adottat il-miżura li tidentifika t-tip ta’ tagħmir terminali li għalih huwa meħtieġ regolament tekniku komuni, kif ukoll id-dikjarazzjoni dwar il-qasam ta’ l-applikazzjoni assoċjat miegħu;
Billi għandhom ikunu adottati l-istandards armonizzati korrispondenti, jew partijiet minnhom, li jimplimentaw il-ħtiġiet essenzjali li jridu jitbiddlu f’regolamenti tekniċi komuni;
Billi r-regolament tekniku komuni adottat f’din id-Deċiżjoni huwa bi qbil ma’ l-opinjoni ta’ ACTE,
ADOTTAT DIN ID-DEĊIŻJONI:
Artikolu 1
1. Din id-Deċiżjoni għandha tapplika għal tagħmir terminali maħsub biex jiġi konness mal-punt terminali tan-network pubbliku tat-telekomunikazzjoni ta’ linji mikrija diġitali strutturati ONP ta’ 2048 kbit/s li jużaw interfaces ta’ 120 ohm u li jaqgħu fil-qasam ta’ l-applikazzjoni ta’ l-istandard armonizzat identifikat fl-Artikolu 2(1). Din id-Deċiżjoni għandha tapplika wkoll għal tagħmir terminali maħsub biex jiġi konness mat-tip ta’ interface imsemmi hawn fuq meta l-kapaċità tiġi subdiviża f’kanal wieħed jew iktar ta’ 64 kbit/s għad-destinazzjonijiet l-istess jew differenti.
2. Din id-Deċiżjoni tistabbilixxi regolament tekniku komuni li jkopri il-ħtiġiet ġenerali għal tagħmir terminali li għalih jirreferi l-paragrafu 1.
Artikolu 2
1. Ir-regolament tekniku komuni għandu jinkludi l-istandard armonizzat imħejji mill-korp rilevanti ta’ standardizzazzjoni li jimplimenta safejn ikunu applikabbli l-ħtiġiet essenzjali li għalihom jirreferi l-Artikolu 4(ċ), (d) u (f) tad-Direttiva 91/263/KEE. Ir-referenza għall-istandard hija mniżżla fl-Anness.
2. It-tagħmir terminali kopert b’din id-Direttiva għandu jikkonforma mar-regolament tekniku komuni li għalih jirreferi l-paragrafu 1, għandu jilħaq il-ħtiġiet essenzjali li għalihom jirreferi l-Artikolu 4(a) u (b) tad-Direttiva 91/263/KEE, u għandu jilħaq il-ħtiġiet ta’ kull Direttiva oħra applikabbli, partikolarment id-Direttivi tal-Kunsill 73/23/KEE [3] u 89/336/KEE [4].
Artikolu 3
Il-Korpi Notifikati nominati biex iwettqu l-proċeduri li għalihom jirreferi l-Artikolu 9 tad-Direttiva 91/263/KEE għandhom, rigward it-tagħmir kopert bl-Artikolu 1(1) ta’ din id-Direttiva, jużaw jew jiżguraw l-użu tal-istandard armonizzat li għalih jirreferi l-Artikolu 2(1) l-iktar tard sa żmien sena min-notifika ta’ din id-Deċiżjoni.
Artikolu 4
Dan id-Deċiżjoni hija indirizzata lill-Istati Membri.
Magħmula fi Brussel, tad-9 ta’ Lulju, 1997.

Labels: 12
7